Predkladacia správa

Ministerstvo financií Slovenskej republiky predkladá na rokovanie vlády Slovenskej republiky návrh nariadenia vlády Slovenskej republiky, ktorým sa mení nariadenie vlády č. 728/2002 Z. z., ktorým sa vydáva colný sadzobník v znení neskorších predpisov.
 
Dôvodom predloženej úpravy je technická oprava prílohy č. 11 časť EÚ, ktorej obsahom sú preferenčné colné sadzby na dovoz tovaru vyplývajúce z medzinárodných dohôd o voľnom obchode schválených vládou Slovenskej republiky a Európskou úniou. 

Nariadenie vlády vychádzalo z Protokolu upravujúceho obchodné aspekty Európskej dohody o pridružení, uzatvorenej medzi Európskymi spoločenstvami a ich členskými štátmi na strane jednej a Slovenskou republikou na strane druhej o nových poľnohospodárskych obchodných výhodách, z ktorého sa preniesla aj poznámka upravujúca povinnosť dovozcu predložiť potvrdenie o neposkytnutí vývoznej náhrady vydaného členskými štátmi Európskej únie aj do položiek, na ktoré sa v krajinách Európskej únie neposkytujú vývozné náhrady pri vývoze do Slovenskej republiky. Po zistení tejto nesprávnosti požiadala Európska komisia o jej opravu.

Nakoľko zámerom tohto materiálu je len oprava technickej chyby, ktorá vznikla na strane Európskej komisie, ako aj z dôvodu  časovej naliehavosti materiál nebol predložený na medzirezortné pripomienkové konanie. Zároveň sa nepredpokladá žiadny vplyv nariadenia na štátny rozpočet a ani na rozpočty obcí a rozpočty vyšších územných celkov. 

Predkladaný materiál nemá finančný, ekonomický, environmentálny vplyv, ani vplyv na zamestnanosť, z uvedeného dôvodu nebolo potrebné vypracovať doložku finančných, ekonomických, environmentálnych vplyvov a vplyvov na zamestnanosť.